b'\n_START_ARTICLE_\nKansallisarkiston Vaasan toimipaikka\n_START_PARAGRAPH_\nKansallisarkiston Vaasan toimipaikka on yksi Suomen Kansallisarkiston toimipaikoista. Se oli aiemmin Vaasan maakunta-arkisto, yksi Suomen seitsem\xc3\xa4st\xc3\xa4 maakunta-arkistosta, jotka yhdess\xc3\xa4 Kansallisarkiston kanssa muodostivat Arkistolaitoksen. Vuoden 2017 alussa maakunta-arkistot sulautuivat osaksi Kansallisarkistoa. Niist\xc3\xa4 tuli Kansallisarkiston toimipaikkoja ja vanhan arkistolaitoksen rakenteet purettiin.\n_START_SECTION_\nKokoelmat\n_START_PARAGRAPH_\nVaasan maakunta-arkiston kokoelmat karttuivat etup\xc3\xa4\xc3\xa4ss\xc3\xa4 Pohjanmaan, Keski-Pohjanmaan ja Etel\xc3\xa4-Pohjanmaan liittojen alueella toimivien piiri- ja paikallishallintoviranomaisten yli 40 vuotta vanhoista asiakirjoista. Entisen maakunta-arkiston kokoelmat ovat laajuudeltaan noin seitsem\xc3\xa4n hyllykilometri\xc3\xa4. Viranomaisarkistojen lis\xc3\xa4ksi kokoelmiin kuuluu satoja yksityisarkistoja, kuten liikeyritysten, yhdistysten, seurojen, kylien, talojen, sukujen, perheiden tai yksityishenkil\xc3\xb6iden arkistoon tallentamia._NEWLINE_Vanhin asiakirjatoimipaikassa on vuodelta 1407 per\xc3\xa4isin olevan kauppakirja Norra Vallgrundin kyl\xc3\xa4arkistoon sijoitettuna. Viranomaisten vanhimmat yht\xc3\xa4jaksoiset asiakirjasarjat alkavat p\xc3\xa4\xc3\xa4s\xc3\xa4\xc3\xa4nt\xc3\xb6isesti aikaisintaan 1600- ja 1700-luvuilta. Kuitenkin suurin osa arkistomateriaalista koostuu autonomian ja itsen\xc3\xa4isyyden ajan arkistotallenteista._NEWLINE_My\xc3\xb6s Vaasassa on laaja kokoelma mikrotallenteita, jotka paljolti palvelevat hyvin laajaa sukututkimusharrastusta. Vaasan on toivottu erikoistuvan my\xc3\xb6s esimerkiksi siirtolaisuuteen, sill\xc3\xa4 onhan arkiston alue mit\xc3\xa4 selvimmin Suomen siirtolaisten l\xc3\xa4ht\xc3\xb6aluetta._NEWLINE_Entisen maakunta-arkiston kokoelmiin kuuluu my\xc3\xb6s merkitt\xc3\xa4v\xc3\xa4n\xc3\xa4 osana yli 50\xc2\xa0000 nidett\xc3\xa4 k\xc3\xa4sitt\xc3\xa4v\xc3\xa4 kirjasto, joka koostuu l\xc3\xa4hinn\xc3\xa4 historian alaan liittyv\xc3\xa4st\xc3\xa4 kirjallisuudesta. Kirjoja ei kuitenkaan anneta kotilainaan.'